**Берекет Бақытжанұлы Кәрібаев**

**ҚР ҰҒА академигі,**

**әл-Фараби атындағы Қазақ ұлттық**

**университетінің профессоры,**

**тарих ғылымдарының докторы**

**Тәкең туралы толғаныс**

Тарих ғылымдарының докторы, профессор, есімі алты алашқа Тәуелсіздік таңымен қатар кең танылған, сонымен бірге түрік әлеміне де зерттеу еңбектері арқылы белгілі болған білікті ұстаз, көрнекті ғалым Талас Омарбеков туралы әр жылдары республикалық мерзімді басылым беттерінде бірнеше мақалалар жазыппыз. Оның бәрі мерейтойлық мақалалар болатын-ды. Алғашқы мақала 2008 жылы мамыр айында Тәкеңнің 60 жасқа толуына орай «Қуғын мен аштық көрген миллиондаған қазақтың жоқтаушысы...» деген атаумен бүкіл республикаға таралатын қоғамдық - саяси және танымдық-ағартушылық бағыттағы «Үш қиян» деген газетте жарық көріп еді. Ал келесі мақалалар он жылдан кейін, яғни 2018 жылы тағы да мамыр айында ғалымның 70 жылдығына арнап «Алматы ақшамы» газетінде «Бақытын ғылымнан тапқан ғалым» (24.05. 2018, №59 (5566)), республикалық «Айқын» газетінде «Таласқа ешкімнің жоқ таласы» (№81 (3349) 28 мамыр 2018 жыл) және Әл-Фараби атындағы Қазақ Ұлттық Университетінің тарих сериясымен шығатын Хабаршысында «Профессор Талас Омарбеков – 70 жаста» (№2 (89) 320-322 бб.) деген атаулармен жарияланған екен. Тіпті, Тәкеңнің 70 жылдығына арнап Университеттегі Қазақстан тарихы кафедрасы «Қазақ тарихына жаңа көзқарас» атты Халықаралық ғылыми-теориялық конференция ұйымдастырып, оның материалдарын сол жылдың 1 маусымында «Қазақ университеті» баспасынан 380 бет көлемінде шығарып еді. Енді міне, мерейтойлық емес, 75 жылдығына орай өткен шақпен естелік мақала жазуға тура кеп тұр.

2019 жылы пайда болып, келесі жылы бүкіл әлемді жайлаған пандемия Қазақ Еліне де ауыр тиді. Жәй кездері тілек-бата ретінде көп айтылатын, бірақ мәніне терең бойлай бермейтін «Ел аман болсын, жұрт тыныш болсын» деген сөздің қадірін осы соңғы 1-2 жылда түсінгендей болдық. Алты алашқа есімдері белгілі қаншама ардақты азаматтар келместің кемесіне мініп, тіпті ел-жұртымен дұрыс қоштаса да алмай, кете барғаны өкінішті болды. Сол әлемдік індеттің соңғы толқыны 2021 жылдың 6 желтоқсаны күні ойда жоқта біздің Тәкеңді де қармағына ілгенде артында қалған әріптестері мен шәкірттері, ағалары мен інілері бұл дүниенің бес күндік жалған екендігіне тағы да көз жеткізгендей болдық.

Тарихшы Талас Омарбековтың есімін алғаш рет 1990-шы жылдан бастап газет-журналдарда жарияланған тарихи тақырыптарға арналған мақалалары арқылы біле бастадық. Сол жылы мен университетті үздік бітіріп, сол кездегі Қазақ ССР тарихы(қазіргі Қазақстан тарихы) кафедрасына жолдамамен ассистент болып қалдырылдым. Бір жыл бойы Тәкеңнің өткір, шынайы негіздегі мақалалары негізінен қазақ тілді басылымдарда шығып тұрды да, біздің көз алдымызда оның бейнесі күрескер ретінде көріне бастады. Ал 1991 жылдан бастап, ол біздің университетке, КСРО тарихы кафедрасына доцент болып жұмысқа орналасты. Тәкеңмен нақты қалай танысқанымыз есімізде жоқ, факультеттегі дәрістерін бергеннен кейін асығыс кетіп бара жатады. Кейін білдік, сөйтсе ол «Ақиқат» журналында бөлім бастығы болып істейді және қаладағы тағы бір ЖОО-нда қосымша сабақ береді екен. Сөйтіп, бір факультетте жұмыс істесек те, жүздесіп сөйлесудің реті болмады.

Шамамен, 1992 жылдың күзінде немесе 1993 жылдың көктемінде Тәкеңмен ресми түрде танысудың сәті түсті. Үзіліс кезінде факультеттің бір топ ұстаздары фойеде сол тұстағы ең өзекті тақырып – Алаш тақырыбында пікір алысып тұрғанда жанымызға Тәкең де келіп қосылды. Сол кезде мен де өзімнің Алаш атауына қатысты өз ойларымды ортаға салған едім. Әңгімеден соң Тәкең мені қолымнан ұстап, топтан оңаша алып шықты да, ресми өзін таныстырды. Мен білетінімді және мақалаларының бәрін үзбей оқып жүретінімді айттым. Тәкең «Ақиқат» деген журналда тарих бөлімін басқаратынын, жаңағы топта айтқан ойын мақала түрінде әкеліп берсе және мақала оған ұнаса, онда оның бір сөзін де өзгертпей журналға шығаруға уәде етті. Сөйтіп, 1993-1994 жылдары менің 4-5 мақалам Тәкеңнің қолдауымен «Ақиқат» журналында жарық көрді. Сөйтіп, арамызда жақсы сыйластық қатынас қалыптасты. Сол жақсы қатынас қаншама жылдар өтсе де Тәкең қайтқан күнге дейін бір бәсеңдеген емес.

2001 жылы Талас Омарбеков Тарих факультетіндегі Ежелгі және ортағасырлар тарихы кафедрасына меңгеруші боп келді. Енді біз бір кафедрада жұмыс жасағандықтан тіпті, жақын бола түстік. Ал 2003-2009 жылдары «Алаш» тарихи зерттеу орталығындағы жұмыстар бізді ерекше жақындастырып жіберді. Сонда жүріп Тәкеңнің басынан өткен небір әңгімелерді - ата-бабалары туралы, балалық шағы, қалыптасуы мен өсуі және тағы басқа тақырыптар туралы тыңдадық. Тәкең өзі көңілі қалаған кезде әңгімені бабына келтіріп айтушы еді. Болашақта әлі талай Тәкеңнен естіген әңгімелерді жаза жатармыз.

Тәкең туралы әңгіме қозғағанда оның атақ-абыройы мен ғылыми шығармашылығы жөнінде ауыз толтырып айтуға да, еркін көсіліп сөйлеуге де болады. Өмірде таза өмір сүріп, адал еңбек еткен адамға атақ пен абыройдың өзі іздеп келетіні дәлелденген ақиқат болса керек. Оның атақтары мен лауазымдары, сыйлықтары мен марапаттары соның дәлелі. Талас Омарбеков - Қазақстан Республикасы Ұлттық Ғылым Академиясының құрметті академигі, ҚР Әлеуметтік Ғылымдар академиясының академигі, әл-Фараби атындағы Қазақ Ұлттық Университеті жанындағы «Орталық Азиядағы дәстүрлі өркениеттерді зерттеу орталығының» директоры, 2007 жылғы ҚР Білім және Ғылыми министрлігінің «Жоғарғы оқу орнының үздік оқытушысы» конкурсының жеңімпазы, Жамбыл облысы, Байзақ ауданының «Құрметті азаматы», «Құрмет» орденінің, ондаған қоғамдық ұйымдар мен ведомстволық органдар медальдарының иегері, тарих ғылымдарының докторы, Әл-Фараби атындағы ҚазҰУ-нің Тарих факультетіндегі Қазақстан тарихы кафедрасының профессоры, еліміздегі бірнеше университеттің «Құрметті профессоры» деген лауазымдармен жалғаса береді.

Ал енді профессор Талас Омарбековтың ғылыми шығармашылығы мен педагогикалық қызметі ұшан теңіз. Ол бүкіл саналы ғұмырын тарих ғылымы мен тарихшы мамандығын даярлау ісіне арнаған тұлға. Оның қаламынан туған ғылыми, ғылыми-көпшілік, оқулық және оқу-әдістемелік еңбектердің жалпы саны 800-ден асады. Оның ішінде 30 монография мен 20 оқулық бар. Сонымен бірге профессор Т.Омарбековтың ғылыми жетекшілігімен 35 ғылым кандидаты, 7 ғылым докторы, 3 PhD(философия) докторы диссертацияларын қорғады. Олардың бәрі қазіргі күнде тарих ғылымына ұстазы секілді адал еңбек етуде.

Тәкеңді бүкіл елге танымал еткен Отан тарихының қазіргі замандағы мәселелері. Оның негізгі зерттеу тақырыбы – XX ғасырдың 20-30-шы жылдарындағы Қазақстандағы аграрлық өзгерістер, қазақ байларын тәркілеу, шаруаларды күштеп ұжымдастыру саясаты мен осы саясатқа қарсы елде болған көтерілістер мен халық толқулары болатын. Тәуелсіздік таңымен тарихқа жаңаша көзқарасты қалыптастырушылардың бірі ретінде тыңға түрен салғандай, күрделі мәселені ұлттық тұрғыда қарастырды, одан оң нәтиже шығарып, қаншама мақала және бірнеше ондаған шәкірттер даярлап, ғылымдағы соқпағын даңғылға айналдыра білді. Профессор Т.Омарбеков өз проблемасының шеңберінде ғана емес, отандық тарих ғылымының ежелгі дәуірінен бүгінгі XXI ғасырдың алғашқы ширегіне дейінгі аралықтағы мәселелер бойынша ой айтып, пікір білдірген ғалым. Оның ғылыми жұмыстарының тізіміне көз жүгіртсек, ежелгі скифтер мен сақтар, ғұндар мен үйсіндер, көне түріктер, түргештер мен қарлұқтар, оғыздар мен қыпшақтар, Жошы ұлысы мен Шағатай ұлысы, Алтын Орда мен Ақ Орда, Шыңғыс хан мен оның ұрпақтары, Әмір Темір мен Тоқтамыс хан, Едіге би мен сол замандағы Ұлы Дала билеушілері, Қазақ хандығы мен қазақ хандары, XVII-XVIII ғасырлардағы қазақ батырлары мен билері, қазақ жүздері, қазақ шежіресі, қазақ халқының ру-тайпалары, олардың ұрандары мен таңбалары, Ресейдің Қазақстандағы отарлау саясаты мен оған қарсы көтерілістер, XIX ғасыр соңы мен XX ғасыр басындағы қоғамдық саяси өмір, XX ғасырдың бірінші жартысындағы мемлекет және қоғам қайраткерлерінің қызметтері және тағы осындай өзекті мәселелерді қамтыған тақырыптар болды. Сонымен қатар профессор Т.Омарбеков тарих ғылымының құрамдас бөлігі бөлігі болып табылатын тарихнама мен деректану салалары бойынша да нәтижелі ғылыми ізденістер жүргізіп, мақалалар жариялаған және шәкірттер даярлаған ұстаз-ғалым. Болашақта қазақ тарихының әр кезеңдердегі өзекті, маңызды мәселелері бойынша тарихнамалық сипатта зерттеу жүргізетін зерттеушілер міндетті түрде Талас Омарбеков есімімен кездесіп отырады. Оның ойлары мен тұжырымдарына назар аударып, кейбір батыл пікірлеріне таң қалып та отырады деуге болады.

Біз бұл естелік мақаланы жазу барысында Тәкең туралы бұған дейін жазылған 3-4 мақаламызды бекер еске алмадық. 60 жылдығына арнаған мақаламызға «Үш қиянның» журналистері «Қуғын мен аштық көрген миллиондаған қазақтың жоқтаушысы...» деген атау берсе, тағы да сол журналистер қауымы 70 жылдығына арнап жазған мақаламызға «Таласқа ешкімнің жоқ таласы» және «Бақытын ғылымнан тапқан ғалым» деген атаулар қойған екен. Осы үш атауда өзіндік мән мен маңыз бар сияқты. Соған байланысты біз бұл естелік мақаламызды үш атаумен байланыстырып жазуды жөн көрдік.

Профессор Талас Омарбеков - еліміз тарихындағы Тәуелсіздік кезеңі деп аталатын дәуірдегі ғылым докторы дәрежесін иеленген, профессор атағын алған көп тарихшылардың бірі болды. Сонымен бірге солардың ішіндегі ерекшесі деуге болады. Өйткені ол - Отандық тарихты зерделеу мен зерттеу нәтижелерін жариялау арқылы елдің, халықтың ықыласына бөленген, сол арқылы өзі де тарихи тұлғаға айналған жан. Тұлғалар тарихы туралы, олардың өмір жолдары туралы оншақты мақалалар жазу барысында біз, тарихи тұлғалардың қалыптасуында бір заңдылықтың бар екендігіне көзімізді жеткізген болатынбыз. Тұлғаның қалыптасуына ата-тек арқылы келетін қан, ата-ананың, мектептің, ауылдың білімі мен тәрбиесі, мамандық алудағы жоғары білім мен ондағы ұстаздар, қоршаған орта, міне осылардың бәрі алғышарттар мен қажетті шарттарды құраса, жеткілікті шарттарға – тұлғаның қай салада болмасын халқына, өмір сүрген қоғамына сіңірген адал, шынайы еңбегі жатады. Т.Омарбеков өзінің зерттеу жұмысының тақырыбы етіп қуғынға ұшыраған, аштан өліп, айдалада көмусіз қалған миллиондаған қазақтың қайғылы тарихын таңдап алуы және оны шынай түрде ғылыми негізде орындап шығуы, оны жай тарихшының бірі емес, ерекше тарихшы немесе тарих ғылымындағы тұлғаға айналдырады. Тәкеңнің зерттеушілік жолға түсуінің өзіндік жолы және себептері бар.

1967-1971 жылдары Абай атындағы Қазақ мемлекеттік педагогика институтының тарих факультетінде оқыған бес жылы Тәкеңді бір жағынан орта мектептегі тарих пәнінің мұғалімі етіп шығарса, екінші жағынан болашақ зерттеуші етіп те дайындайды. Оның алғашқы мақалалары еңбек жолының екінші жылы-ақ жариялана бастаған екен. 1971 жылы ЖОО аяқтаған ол, өзінің туған өңіріндегі мектептің бірінде мұғалім болып бастаса, келесі оқу жылында республикалық «Қазақстан мектебі» журналында әдістемелік сипаттағы алғашқы мақаласы жарияланады. Ал 1975 жылға дейін Жамбыл облысының Жуалы, Байзақ (бұрынғы Свердлов ауданы) аудандарындағы орта мектептерде тарих пәнінің мұғалімі болып жүрген Талас Омарбековтың «Лениншіл жас», «Социалистік Қазақстан», «Еңбек туы», «Білім және еңбек», «Село жаңалығы» атты республикалық және облыстық газет-журналдарда бірнеше реттен ғылыми, ғылыми-танымдық, тәрбиелік, әдістемелік сипаттардағы 20-ға жуық мақалалары жарияланады. Олардың ішінде 1974 жылы «Білім және еңбек» журналында жарияланған «Оқын ба, әлде..» атты мақаласы сол кездегі белгілі археолог, Есік қорғанынан табылған «Алтын адамды» әлемге танытқан тарих ғылымдарының кандидаты Кемал Ақышевтың оң пікірімен жарыққа шығады. Бұны жай ғана нәрсе деп айтуға болмайды. Институт бітіріп, орта мектепте мұғалім болғанына 2-3 жыл ғана болған жас маманның 20-ға жуық мақала жариялауы таңқаларлық жағдай еді. Осы жылдары болашақ тарихи тұлға жәй мектептің қатардағы қарапайым жәй мұғалімі бола жүріп шынайы тарихи ізденістері мен мақалалары арқылы өзінің тұлғалық тұғырының іргетасын қалап, қабырғасын бекіте бастаған екен.

Тәкеңнің жұлдызды сәті Тәуелсіздік қарсаңы мен таңында туды деуге болады. Бүгінгі күндері оны айтуға да, жазуға да оңай болғанымен, сол кездегі Т.Омарбеков үшін айтыс-тартыспен, күреспен өтті деуге болады. Ол жолға Тәкең былайша келеді. 2-3 жыл мектептегі өмір жолы сәтті басталып, ары қарай жалғасын табады. Жарияланып жатқан мақалалары мектеп мұғаліміне абырой әкеліп, қызметі де өседі. Мектеп директорының оқу ісі жөніндегі орынбасары болады. Тіпті, сол кездегі аудан басшылығының көзіне ілінеді, болашақ мықты, қажетті кадр болады деген үмітпен олар Тәкеңді аудандық партия комитетінің ұйымдастыру бөліміне нұсқаушы етіп жұмысқа алады. Сол кезде оның жасы 27-де ғана болатын. Егерде Тәкең осы «сара жолмен» жүре бергенде 10 жылдың о жақ, бұ жағында аудан басшысы, тағы он жылдан кейін облыс басшысы не оқу министрлігінің басшысы болар ма еді.

Бірақ Тәкең осындай даңғыл жолдан бас тартып, өмір жолының бағытын кенеттен басқа жаққа бұрады. Бұл туралы Тәкеңнің өзі оңаша бір әңгімесінде ббылай деп айтып еді: «Мен аз ғана уақыт ішінде аудандық партия комитетінің басшылық жүйесінде жүріп, көп нәрсені ішінен танып-біле бастадым. Ақ пен қараны қалай айыруды, шындық пен жалғанды қалай айтуды, қулық пен небір сұмдықты көрдім де, бәрінен бас тарттым. Ғылыммен айналысу керек деген ой мазалай берді де, бірнеше жыл бойы аспирантураға келе бердім. Ақыры, 1977 жылы жолым болып, Абай атындағы ҚазПИ-дің аспирантурасына қабылдандым». Одан арғы өмір жолы белгілі. 1977-1980 жылдары аспирант, 1980-1989 жылдары Абай атындағы КазПИ-дың Тарих факультетінің КСРО тарихы кафедрасында оқытушы, аға оқытушы, доцент қызметтерін атқарады. 1982 жылы кандидаттық диссертациясын сәтті қорғайды. Он жылдай көптің бірі болып, оқытушылық қызметін орындап жүреді.

Талас Омарбековтың санасындағы күрт өзгерістерге 1985 жылы басталған Қайта құру саясаты, жариялылыққа, демократиялыққа бетбұру, 1986 жылғы Желтоқсан оқиғасы және одан кейінгі КСРО-да болған өзгерістер қатты әсер етеді. 1988-1990 жылдары Балтық жағалауындағы үш республикадағы саяси жағдайлар, Мәскеу, Ленинград қалаларындағы саяси оқиғалар мен оған зиялы қауымның көзқарастары, қоғамдық және гуманитерлық ғылымдар саласындағы бұрынғы теориялық ұстанымдардың ескіріп, жаңа ұстанымдарға деген қажеттіліктің тууы, басқаша айтқанда ескі мен жаңаның өлара тұсындағы арпалыста бірден соңғысын қабылдайды. Он жыл бойы шынайы тарихты ұлт мүддесі тұрғысынан айта алмай, жаза алмай үнсіз булығып келген Тәкең Тәуелсіздік таңы қарсаңында жанартаудай атқылайды.

1989 жылы Қазақстан КП ОК жанындағы Партия тарихы институты сол тұстағы уақыт талабына сай өз саласының білгір маманы ретінде тарих ғылымдарының кандидаты, доцент Талас Омарбековты аға ғылыми қызметкер етіп жұмысқа шақырады. Ол бұл мекемеде 1991 жылдың тамызына дейін, яғни партия тарихы институты жабылғанша дейін қызмет атқарады. Тәкеңнің өз сөзіне құлақ салсақ, «Сонда жүріп, архивтің құпия, жабық қорларына қолым жете бастады. Олармен таныса келе шынайы тарихтың негізі қайда жатқанын, не үшін жабық күйде халықтан тыс жатқанын түсіне бастағандай болдым. Алғашқы кезде қаншама тың материалдарды көшіріп ала бастадым, әріптес досым, сенімді серігім Мәмбет Қойгелдиевпен үзілістер кезінде тың материалдар туралы пікір алмасып жүрдік. Сосын барып оны мақала етіп жариялау керек деп шештік. Ол өз тақырыбы, мен өз тақырыбым бойынша мақалалар жариялауға кірісіп кеттік», - деуші еді.

Партия тарихы институтының аға ғылыми қызметкері Талас Омарбеков 1990 жылы 3 мамырда «Ана тілі» газетінде «Жүз тілдің планетасы ма, әлде...» атты мақаласын жариялап, алғаш рет Қазақстанның солтүстігіндегі бес облыстағы ауылдық және селолық Советтердің орысша атауларын келтіре отырып, Тың игерудің Қазақ Еліне тигізген кері рухани ықпалы туралы айтады. Мақала соңын былайша аяқтайды: ««Тың Қазақстанды орыстандыратын болды», - дегені үшін Батыс ғалымдарына тістене жұдырық көрсетіп, оларды «әшкерелейтін» монографиялар мен диссертациялар жаздық. Енді, міне, қайта құру әкелген шындық пен жариялылық өзімізді әшкереледі. Болған жайды болды деп, бұрынғыдай бүркелемей, жариялап айтайық шындықты, тарихшы ағайындар. «Айтылмаса сөз өледі». Қазір айтылмаған сөз ешқашан айтылмас» [Омарбеков Т. Тарихпен өрілген тағдыр. – 77 б. -Астана: Ана тілі - Ата тарих баспа –зерттеу орталығы ЖШС., - 2007- 460 б.].

1990 жылы 9 тамызда Тәкең «Лениншіл жас» газетінде «Голощекин Қазақстанда» атты атышулы, талайдың көзін ашып, көкірегіне ой салдырған, талайдың ашу-ызасын оятқан көлемді мақаласын жариялайды. Бұл мақаланың сол кезде әлі де билікте отырған Коммунистік партияның билігі мен оның басшылығына тигізер соққысы қандай ауыр болса, шындықты сүйер халық үшін тигізер пайдасы аса зор болды. Бұл мақалаға дейін Ф.И.Голощекин Қазақстанның партия және ірі мемлекет қайраткері ретінде бағаланып келсе, Талас Омарбеков оның Қазақстанда билік құрған жылдарын «қанды із» деп атап, қазақ халқына қарсы жасаған қылмыстарын жеке –жеке талдап көрсетеді. Оны автор саяси тоңмойын, сөзіне ісі кереғар, «сөзі олақ, ісі шолақ» деп бағалап, қазақ халқын аштыққа ұшыратып, 1миллион 700 мыңдай адамның, яғни қазақ халқының 42 пайызының аштан өлуіне тікелей кінәлі деп есептейді. Сөйтіп ол Голощекин туралы мынадай қорытынды жасайды: И.Ф.Голощекин «партиялық жұмыста күштеуге сүйенген әкімшіл-әміршіл әдістерді бірінші орынға қойды; Сталин «шаш ал» дегенде «бас алған» Голощекиннің саяси қылмысы халық алдында өте ауыр; Голощекин ...Қазақстанда шаруаларға деген лениндік саясатты дөрекілікпен бұрмалағаны және соның салдарынан жазықсыз қара халықты жаппай қырғынға ұшыратқаны үшін СОКП қатарынан шығарылуы тиіс. Мұндай жендет тұлғаның Коммунистік партия қатарында қалуы партия беделіне нұқсан келтіреді, оның тарихына көлеңке түсіреді».

Мақаланың жарыққа шыққан уақыты – 1990 жылдың тамыз айы. Коммунистік партияның биліктен айырылуына әлі бір жылдан аса уақыт бар. Орталықта партия билігі қатты шайқалып жатқанымен, Қазақстанда ол шайқалу қатты емес еді. Егерде уақыт 1960-1980 жылдар аралығы болса, мұндай ойлары мен тұжырымдары үшін Т.Омарбековті Е.Бекмаханов секілді 25 жылға бас бостандығынан айырып жіберер еді. «Жыланды қанша кессең де кесірткелік күші бар» дегендей, Компартия билігі әлі күшті болатын. Қазақстан Коммунистік партиясының Орталық Комитеті жанындағы Партия тарихы институтының басшылығы Т.Омарбековке Голощекинге таққан тарихи айыбы мен артқан кінәсіне бейқам қарап қалмайды. «Голощекин Қазақстанда» атты мақаласы үшін аға ғылыми қызметкер, коммунист Талас Омарбековты Партия тарихы институтының басшылығы мен институттағы бастауыш партия ұйымы партия жиналысына салып, жазалауды қолға алады. Біз ол жиналыс пен ондағы қаралған мәселелер туралы Тәкеңнің 70 жылдығына орай жарық көрген мақаламызда былай деп жазған едік. «Кезекті бір жарияланған мақалам үшін партия тарихы институтының партия ұйымының жиналысында менің мәселем арнайы қаралды. Шығып сөйлеушілер жан-жақтан мені сынға алып, мен туралы айтпаған сөздері қалмады. Мен үнсіз тыңдап қана отырдым. Соңында маған сөз беріп, олар менен «кешіріңдер, қателесіппін, екіншілей ондай саяси қателіктер жасалмайды» деген сияқты жауап күтті. Ал мен болсам, кешіріңдер, құрметті жолдастар. Мен жазып жүрген тарих - халықтың нағыз шынайы тарихы. Тарихты мен басқаша жаза алмаймын. Сендер мен туралы не десеңдер о деңдер, мен шындықты жазудан бас тартпаймын. Болашақта да дәл осылай жаза беремін!», - деп жауап қаттым»,- деп еді. Сол кез үшін бұл жауап - нағыз ерлікпен пара-пар болатын. Мұндай тұжырымы үшін ресми билік пен партияның аға буын өкілдері, тіпті тарихшылардың бір бөлігі, оның ішінде өзге ұлттың өкілдері мен аға буын тарихшылар Тәкеңді ұната қоймады. Керісінше, Талас Омарбековты тарихты жазудағы шынайылығы үшін зиялы қауымның басым көпшілігі, шындығы үшін халық жақсы көрді. Ал, Тәкеңнің өзі болса, ел тарихын шынайы түрде жазу арқылы тұлғаға айнала бастағанын білмей де, сезбей де қалады.

Т.Омарбеков сөзінде тұрып, одан сайын Отан тарихындағы «ақтаңдақ» тақырыптарды идеологиялық шаң-тозаңдардан тазалауға құлшына кірісіп, ғылыми-зерттеу жұмыстарын одан әрі еселей түседі. 1990-1993 жылдардағы Тәкеңнің газет-журнал беттеріндегі мақалаларына қарасақ, екі құбылысты аңғаруға болады. Бірі – тарихты жазудағы ескі теориялық ұстанымнан бас тартып, жаңаша көзқарастар мен таптық емес ұстанымды қолданысқа енгізу болса, екіншісі – Отан тарихын жаңаша көзқарастар мен таптық ұстаным емес, ұлттық мүдде тұрғысынан қарастыру болды. Әлі де Тәуелсіздік таңы атпай тұрып, Тәкең мынадай мақалаларды жариялайды. «Қазақтар шыбындай қырылып жатыр...» (Егемен Қазақстан. – 1991 жыл, - 13 шілде) [Омарбеков Т. Тарихпен өрілген тағдыр. – 77 б. -Астана: Ана тілі - Ата тарих баспа –зерттеу орталығы ЖШС., - 2007. - 460 б. - 103-109 бб.], «Қателескен Ленин бе, жоқ әлде қазақ зиялылары ма?»(Егемен Қазақстан. – 1991 жыл. – 26 қараша) [Омарбеков Т. Тарихпен өрілген тағдыр. – 77 б. -Астана: Ана тілі - Ата тарих баспа –зерттеу орталығы ЖШС., - 2007- 460 б. - 110-118 бб.], «Голощекиннің Сталинге хаты» (Социалистік Қазақстан. – 1991. – 30наурыз), «Позиция» (Казахстанская правда.- 1991 род.- 15 июня) және т.б.

1. Ал Тәуелсіздік таңының алғашқы сәулелерімен бірге Тәкеңнің өткен ғасырдың 20-30 жылдарындағы қазақ халқының қасіреті мен қайғысын ашып көрсеткен мақалалары барлық газеттерде жариялана бастады. «Қазақты «жаппай жазалау» да жалмады», «Қазақтар неге шыбындай қырылды», «Отызыншы жылдардағы ойран» атты мақалаларындағы ащы шындықтар оқыған елдің көз жасына ерік бергізді, жас ұрпақ алдында коммунизмнің қандай жалмауыз екенін көрсетті деуге болады. Теңеу түрінде айтсақ, осы жылдары Тәкеңнің мақаларынсыз қазақ газеттері шықпады деуге болады.

Көп ұзамай жарияланған мақалаларының негізінде оның М.Қойгелдиевпен бірігіп жазған «Тарих тағылымы не дейді?», (Алматы, 1993); «Зобалаң» (күштеп ұжымдастыруға қарсылық, 1929-1931 жылдары болған халық наразылығы), (Алматы, 1994); «20-30 жылдардағы Қазақстан қасіреті» (Алматы, 1997) атты монографиялары шығып, бірден-ақ халықтың іздеп жүріп оқитын кітаптарына айналды.

Талас Омарбековтың бұл мақалалары мен монографиялары біріншіден, бұрынғы бұрмаланған тарихты шынайы түрде жазуға бетбұрыс болып, шынайы білімді қалыптарса, екіншіден, Отандық тарихқа деген жаңаша көзқарасты, жаңа теориялық ұстанымды үстем етеді. Ал үшіншіден, бұл еңбектер авторға атақ пен абырой әкеліп, халықтың сүйіспеншілігіне бөлей бастайды. Осы кездері нақты кімнің айтқанын дөп басып айту қиын, дегенменде зиялы қауым өкілдерінің бірі Талас Омарбековке - «Қуғын мен аштық көрген миллиондаған қазақтың жоқтаушысы...» деген атақты береді. Бұл – Талас Омарбековке берілген халықтың ең жоғары алғашқы атағы болатын.

Тәкеңе берілген екінші атақ - «Таласқа жоқ ешкімнің таласы» деген атақ болды. Бұл атақ та өздігінен келе қоймаған болатын. Тәуелсіздіктің алғашқы он жылдығында Талас Омарбеков өз проблематикасы бойынша алдыңғы орындағы тарихшылардың біріне айналса, екінші онжылдықта ол позициясын сақтай отыра, яғни осы бағыттағы зерттеу жұмыстарын жүргізуді жалғастыра отыра, жаңа белестерді бағындыруға кіріседі. Ол белес - қазақ ру-тайпаларының тарихы атты ғылыми жоба болатын. Әрі ауқымды, әрі күрделі ғылыми жобаны жүзеге асыру үшін демеушілер көмегіне сүйеніп, 2003 жылы «Алаш» тарихи-зерттеу ғылыми орталығын ұйымдастырды да, оған өзі жетекшілік етті.

«Жеті атасын білмеген ер жетім, жеті ғасыр тарихын білмеген ел жетім» деген халық даналығын темірқазық етіп ұстаған Тәкең бірден іске кірісіп кетеді. Сол кезде біз де Тәкеңнің қасынан табылып, негізінен Отан тарихының ежелгі және ортағасырлардағы өзекті мәселелерін тарихымыздың асыл маржандарын түптері шексіз тұңғұйық тереңдерден іздеуге кірістік. XX ғасыр басындағы алаш зиялысы, әрі қайраткері Мұхаметжан Тынышбаевтың «Қазақ халқының шығу тегін білу үшін оның құрамына енген әр ру-тайпаның тарихын зерттеу қажет» деген пікірін ту етіп ұстап, методологиялық негіз еттік. Алғашқы кезде ол жұмыстың қандай қиындық тудырғанын сөзбен айтып жеткізу қиын. «Тама берсе тамшы да тас жарады» дегендей, үздіксіз ізденістер ақыры нәтиже беріп, бұл жобаны да жүзеге асыра бастадық. Бұл жобаны жүзеге асырушылардың проблемаларға еніп, терең бойлағаны соншалықты, олар жексенбі және мейрам күндері де жұмысқа келетін.

Т.Омарбековтың ғылыми басшылығымен 2003-2009 жылдары «Алаш» тарихи- зерттеулер орталығының тарихшылары «Қазақ ру-тайпаларының тарихы» жобасын жүзеге асыру барысында 26 томнан тұратын еңбекті жарыққа шығарды. «Алашта» жұмыс істеу барысында Тәкеңнің бар қабілеті мен таланты ашылды деуге болады. Бір жағынан, ол барлық жұмыстарға жауапты болса, екінші жағынан, әр тайпаның ежелгі дәуірдегі және ерте түрік кезеңіндегі тарихына қатысты мәселелерге жауапты болды, ол бөлімге өзі басшылық жасады. Бұл - ең күрделі, күрмеуі мен түйіндері көп кезең болатын. Тәкең оны да шешудің көзін тауып, оны дұрыс жолға қоя білді. Көп ізденістердің нәтижесінде осы ғылыми орталықта бүгінгі күні қазақтың белгілі тайпалары - «Арғын», «Найман», «Дулат», «Жалайыр», «Тама», «Табын», «Қаңлы», «Қаракесек» тайпалық одағына енген алты тайпаның және т.б. тайпалардың тарихы монографиялық еңбектер түрінде жарық көріп, оқырман қолына жетті. Осындай еңбектерден кейін болу керек, тағы да зиялы қауым атынан журналистер Тәкеңнің жұмыстарына «Таласқа жоқ ешкімнің таласы» деп баға береді.

Талас Омарбековтың 70 жылдығына орай жазылған мақалаларға, олардағы ғалымның өмір жолына және табыстарына қарап журналистер «Бақытын ғылымнан тапқан ғалым» деп дәл бағаласа керек. Бұл арада бақыт деген ұғымды әртүрлі жақтан түсінуге болады. Бұл жердегі бақыт деген ұғымға жас кезіңде таңдаған сүйікті мамандығыңның пайдасын өзің де көріп, өзгені де, халқыңды да қуанту, халқыңнан алғыс алу деп түсінемін. Сонау мектепте мұғалім бола жүріп, алғашқы мақалалары арқылы өзінің кім екенін ортаға дәлелдеп көрсете бастаған ол, шын бақыттың өзі ғылымда деп түсінген сияқты. Одан кейінгі саналы өмірі шын бақытқа қарай жасаған қадамдардан көрінеді. Тіпті, бірнеше жыл аудандық партия комитетінде жауапты қызметте болып, материалдық жағынан төрт құбыласын түгелдеп, екі қабатты үйге, отбасын асырауға толық және жылына бірнеше рет демалысқа барып келуге жететін жақсы жалақы мен үкімет тарапынан қаншама материалдық жеңілдіктерге ие болып отырса да, көңілі көншімей, ойынан ғылым кетпей, ақыры, оның бәрін аспиранттың бөлмесіндегі керуетке, айдың аяғына дейін жетпейтін стипендияға айырбастайды. Қанша қиын болса да, бұл қадам Тәкеңнің өз ойындағы бақытына қарай жасаған қадамы болатын.

Аспирантурасын аяқтап, ғылым кандидаты, сосын доцент деген ғылыми дәреже мен атақты иеленді. Тәкең кезінде өзі айтқандай, 1990 жылға дейін қанша мақала жазса да еш қанағаттанбаған екен, өйткені ол жұмыстардағы теория мен ұстаным басқаша болатын. Ең бастысы, ол кезде жазылатын тарих шынайы емес-ті. Ал, керісінше, өткен ғасырдың 90-шы жылдарындағы жұмыстардың әрқайсысынан ерекше ләззат алатын. Өйткені ол тарих, Тәкеңше айтқанда, халықтың нағыз шынайы тарихы болатын. Автордың өзі де сол жылдардағы жұмысына өте риза болса, мақаланы оқыған зиялы қауым өкілдері де өз ризашылықтарын бірде көшеде кездесіп қалғанда білдірсе, ал кейде Тәкеңнің үйіне телефон шалып айтып жатты. Тәкеңнің арман еткен, ойындағы нағыз бақыты осы болатын. Халықтың сүйіспеншілігін өзіне деген рухани қолдау ретінде сезініп, ол бар күшін осы қолдауды, сенімді ақтауға кіріседі. Атақты ақиық ақын Мұқағали Мақатаев секілді «Ақынмын деп қалай мен айта аламын, халқымның өз айтқанын қайталадым, күпі киген қазақтың қара өлеңін, шекпен жауып өзіне қайтарамын»,- деп жырлағанындай, Тәкең де ауыр күндердегі халықтың қайғылы тарихын, қасіретке толы тарихын ешбір бүркемесіз, боямасыз ұлттық мүдде тұрғысынан зерттеп, шындық күйінде ұсынады. Сол үшін де халық та, зиялы қауым да тарихшы Талас Омарбековты ұнатты, жақсы көрді. Тарихшы үшін бақыт деген осы болса керек.

Өткен ғасырдың 90-шы жылдарының басында газет-журнал беттерінде жарық көрген Талас Омарбековтың әр мақаласының орны ерекше болатын. Олардың ерекшелігі мынада болушы еді. Біріншіден, әр мақала жаңа ұстаным мен жаңаша көзқарастар негізінде жазылған еді. Екіншіден, әр мақала бұрын жарияланбаған архивтың тың, құпия болған дерек мәліметтеріне негізделген болатын. Үшіншіден, әр мақала автордың батыл тұжырымдарымен қорытындалатын. Дегенменде, оның мақалаларының ішінде бірнешеуінің алар орны ерекше дер едім. Алғашқысы бұған дейін айтылғандай, 1990 жылы жарық көрген «Голощекин Қазақстанда» атты мақаласы болса, келесісі 1991 жылғы «Қазақтар шыбындай қырылып жатыр...» атты және оның жалғасы іспетті «Қазақстандағы 1929-1933 жылдардағы ұлт-азаттық қозғалыстар» атты мақаласы болды. Алғашқы мақалада Қазақстанды басқарған тұлғаның жауыз екендігін дәлелдеп көрсетсе, екіншісінде 1929-1931 жылдары елімізде сталинизмге, күштеп ұжымдастыруға қарсы халық наразылықтары болған өлкелерді атап көрсетеді. Олар: «1929 жылы – Тақтакөпір, Бостандық, Батпаққара, Наурызым, Торғай, 1930 жылы – Ырғыз, Шалқар, Қарақұм (Арал маңындағы), Қызылқұм, Шоқпар, Сарқант, Созақ, Ақсу, Шұбар, Талас, Сарысу, Қордай, Өскемен, 1931 жылы – Адай, Табын, Қарқаралы, Абыралы, Қу, Шыңғыстау, Шұбартау» көтерілістері еді. Осылайша, алпыс жыл бойы айтылмаған ақиқатты алғаш рет Тәкең айтып еді. Ал осылардың жалғасы ретінде үшінші мақаласында әр өлкедегі халық наразылықтарының барысын, ондағы басшылар мен қосшылардың аттарын атап, түстерін түстеп көрсеткенде, бүкіл Қазақстаннан, тіпті басқа республикалардан Тәкеңнің адресіне небір хаттар қарша жауады. Бәрінің айтары: «Айтуға тыйым салынған аталарының кім болғанын білгеннен кейін, мақала авторына мың алғыс еді!». Сонымен бірге, Тәкеңнің есімі сол жылдардағы көтеріліске қатысқан әр адамның ұрпақтарының отбасында ерекше аталып, құрметке бөленіп жатты. Тіпті, кейбіреулері Алматыға Тәкеңді іздеп келіп, рахметін айтып жатса, ал кейбіреулері ауылдарына шақырып жатты. Барлығы да тарихшыға осылай құрмет көрсетуге асықты деуге болады. Біздің ойымызша, ғалым үшін, тарихшы үшін бұдан асқан бақыт бар ма екен! «Бақытын ғылымнан тапқан ғалым» деген тұжырымның өте дәл айтылғанына сенбеске шараң жоқ.

Өкінішке орай, бүгінде арамызда Тәкең жоқ. Оның кеткеніне бір жылдан асты. Егер арамызда болса, оның 75 жылдық мерейтойын дүркіретіп атап өтіп, ғылымдағы еңбектерін ерекшелеп, бағалап, мерейін үстем қылып, тасытар едік. Ол оған өте лайықты жан, тұлға болатын. Менің ойымша, тарихшы Талас Омарбековтың Отандық тарих ғылымына сіңірген еңбегі ешқашан ұмытылмайды. Қазақ халқы бар жерде оның есімі тарихпен бірге айшықтала береді және халқымен бірге мәңгі өмір сүре береді. Ал халық жадында мәңгі сақтаудың бір жолы – оның есімін өзі бітірген, еңбек жолын бастаған орта мектептерге беру, Алматы қаласында тұрған үйіне естелік- тақта қою, ғылыми мекемелерге есімін беру, ең бастысы, қаладағы бір көшеге Т.Омарбеков есімін беру деп білемін.